《次韵和王平甫赠张舍人》
宋代·刘攽

通物乐自任，济时常后安。戢翼思迅风，腾鳞慕惊澜。

天书进廉思，大罟纲目宽。顷来中林士，继踵青云端。

王侯经纬气，锦绣罗肺肝。念当五鼎食，肯甘一瓢箪。

著书成揣摩，脱剑横镆干。孟明已焚舟，廉颇方据鞍。

闭门谢尘轨，釜鱼朝未餐。竟完稽古力，已使同学叹。

凤池响鸣佩，芸阁峨高冠。忘年义已深，踵门情更欢。

纵谈剧流輠，处画逾转丸。广廷来风清，落日微雨残。

凉泉为濯溉，佳树聊盘桓。长歌斓篇轴，大盟粲珠盘。

宁为端木子，矜此道旁观。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。